Els Segells de Qualitat Nacional son un reconeixement a l'esforç i el treball realitzat pels docents en els projectes eTwinning.
Es reconeixen projectes excel·lents que han assolit cert nivell de qualitat en el seu país.
Els Segells de Qualitat Europeus es trien entre els projectes que han obtingut el Segell de Qualitat Nacional i indiquen que el projecte ha assolit certs estàndards europeus.
Els Premis Nacionals es concedeixen anualment a projectes eTwinning com a reconeixement a l'aportació de les iniciatives seleccionades dins del territori nacional.
S'hi poden presentar els projectes internacionals que, prèviament, han obtingut el Segell de Qualitat Nacional.
Els Premis Europeus es donen tots els anys a projectes europeus innovadors, integrats en el currículum, col·laboratius, que aprofiten la tecnologia i tenen una bona difusió.
Son projectes que, prèviament, han obtingut el Segell de Qualitat Europeu.
El Segell de Centre eTwinning s'atorga a aquells centres que reconeixen la importància i els valors d'eTwinning i els integren en les polítiques, la pràctica i el desenvolupament professional del centre, amb el recolzament de la direcció del centre.
S'han publicat els premis europeus eTwinning 2020 en reconeixement a projectes que han destacat per l'impuls al treball cooperatiu d'alumnes i docents, i pels resultats obtinguts.
Entre els guanyadors i finalistes de les diferents categories, escollits entre més de 800 projectes d'arreu d'Europa prèviament distingits amb el segell europeu de qualitat, es troben dues docents catalanes: Iolanda Moya i Cristina Mesa (Escola La Benaula, Caldes de Malavella), que han resultat guanyadores en la categoria 0 a 6 anys amb el projecte Busy Bugs in my bag.
Vegeu un vídeo sobre aquest projecte en el següent enllaç.
Durant el mes de març s'han atorgat els premis nacionals eTwinning 2019 com a reconeixement a projectes que hagin destacat pel seu caràcter innovador, creativitat, integració al currículum, col·laboració entre els socis, ús de les TIC i resultats rellevants.
Entre els premiats hi ha Josefina Vendrell, de l'Escola Sant Josep de Navàs, en la categoria 7 a 11 anys, pel projecte Monumental Europe; i les docents Iolanda Moya i Marta Teruel, de l'Escola La Benaula (Caldes de Malavella), distingides com a finalistes en la mateixa categoria pel projecte Little vets without borders.
Per tercer any, des de la Plataforma europea eTwinning s'ha atorgat el reconeixement eTwinning School a centres europeus que han destacat per participar activament a la plataforma implicant el conjunt de la comunitat educativa, i per implementar projectes rellevants per al propi projecte educatiu i amb especial atenció a temes com la seguretat a la xarxa i la difusió i impacte dels projectes més enllà de l'àmbit intern del centre.
En aquesta darrera convocatòria, nou centres catalans han estat distingits amb el reconeixement com a exemple de bones pràctiques: El Col·legi Sant Josep (Navàs), l'Escola La Benaula (Caldes de Malavella), l'Escola La Trama (Sabadell), l'Escola FEDAC Manresa, l'Institut La Guineueta de Barcelona, l'Institut Joan Brossa de Barcelona, l'Institut La Sènia, l'Institut Ronda (Lleida) i l'Institut Santa Eugènia (Girona).
El reconeixement té una validesa de dos anys.